Title: P r e d k l a d a c i a s p r á v a
Author: randikov
Last saved by: sulik
Company: MV SR

Predkladacia správa

Slovenská republika sa v rámci integračného procesu k vstupu do Európskej únie zaviazala realizovať požiadavky a odporúčania týkajúce sa zabezpečenia vyššej bezpečnosti a  ochrany nových  cestovných dokladov stanovených Rezolúciou zástupcov vlád členských štátov, ktorí sa zišli v rámci Rady zo 17. októbra 2000, ktorou sa menia a dopĺňajú rezolúcie z 23. júna 1981,
z 30. júna 1982, zo 14. júla 1986 a z 10. júla 1995 pokiaľ ide o ochranné znaky pasov a iných cestovných dokladov (2000/C 310/01) s termínom začatia vydávania 1. januára 2005 (materiál CONF- Sk 31/02) a v  súlade s  hodnotením od Poslednej správy Misie Slovenskej republiky pri Európskych spoločenstvách č. 7613/2002 BESMII zo dňa 9.10.2002. Realizácia tohto záväzku je podmienená prijatím zmien a doplnkov súčasnej platnej právnej úpravy. 

Návrh zákona, ktorým sa  mení a dopĺňa zákon č. 381/1997 Z. z. o cestovných dokladoch v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (ďalej len „návrh zákona“) bol vypracovaný na základe plánu legislatívnych úloh vlády Slovenskej republiky. Všeobecným cieľom návrhu zákona je  priblížiť sa k právu Európskej únie v oblasti vydávania cestovných dokladov a jeho aplikácie v praxi a upraviť zákon č. 381/1997 Z. z. o cestovných dokladoch v znení neskorších predpisov tak, aby bolo možné naplniť zámer projektu vydávania nových cestovných dokladov Slovenskej republiky formátu Európskej únie.

 Navrhuje sa prijatie zmeny, podľa ktorej  môže byť občan držiteľom najviac dvoch platných cestovných  dokladov rovnakého druhu. Uvedená zmena je odrazom zámeru Slovenskej republiky zaviesť a zabezpečiť aplikáciu skvalitnených bezpečnostných a preventívnych opatrení súvisiacich s vydávaním cestovných dokladov Slovenskej republiky formátu Európskej únie. Významnou zmenou, ktorá vyplýva z bodu 12 Bruselskej deklarácie o zamedzení pašovania detí, kde sa uvádza špeciálne odporúčanie pre predchádzanie obchodu s deťmi, je uzákonenie povinnosti pre občanov starších ako 5 rokov, aby boli držitelia vlastného cestovného dokladu, bez možnosti ich zápisu do cestovného dokladu rodiča. 

Realizácia projektu nových cestovných dokladov Slovenskej republiky formátu Európskej únie a s tým súvisiaci návrh novely zákona bude mať finančné dôsledky na štátny rozpočet, ktorý je uvedený v doložke finančných, ekonomických, environmentálnych vplyvov a  vplyvov na zamestnanosť. 

	Návrh zákona bol predmetom medzirezortného pripomienkového konania. Vyhodnotenie medzirezortného pripomienkového konania je súčasťou predkladaného návrhu. 

Vzhľadom na obsahové zameranie predkladaného návrhu zákona nie je potrebné jeho prerokovanie v Rade hospodárskej a sociálnej dohody Slovenskej republiky.

Návrh zákona bol prerokovaný 6. júla 2004 v Legislatívnej rade vlády Slovenskej republiky a je upravený v intenciách jej záverov. 

Vyhlásenie o bezrozpornosti

	Vzhľadom na to, že pripomienky zásadného charakteru boli akceptované, prípadne po rokovaniach so zainteresovanými subjektami boli všetky rozpory odstránené, návrh zákona, ktorým sa  mení a dopĺňa zákon č. 381/1997 Z. z. o cestovných dokladoch v znení neskorších predpisov a  ktorým sa mení a dopĺňa zákon Národnej rady Slovenskej republiky 
č. 145/1995 Z. z. o správnych poplatkoch v znení neskorších predpisov sa predkladá na rokovanie vlády Slovenskej republiky bez rozporov.